אלכסנדר בובליק

**אלכסנדר סטניסלבוביץ' בובליק** (בקזחית: **Александр Станиславович Бублик**; נולד ב-17 ביוני 1997) הוא טניסאי מקצוען קזחי יליד רוסיה. ב-12 בינואר 2026 דורג במקום ה-10 בעולם בדירוג ה-ATP, דירוג השיא שלו, ונכון ל-23 במרץ 2026 מדורג במקום ה-11 בעולם. בובליק זכה בתשעה טורנירים בסבב ה-ATP במהלך הקריירה, והוא הטניסאי הראשון והיחיד מקזחסטן שהגיע לעשירייה הראשונה בדירוג ה-ATP.

הישג השיא שלו בטורנירי הגראנד סלאם היה באליפות צרפת הפתוחה 2025, שם הגיע לרבע הגמר בטורניר היחידים, והיה הקזחי הראשון שהגיע להישג זה. בובליק היה גם סגן אלוף טורניר הזוגות באליפות צרפת הפתוחה ב-2021 יחד עם בן ארצו אנדריי גולובב, ושניהם השחקנים הגברים הקזחים הראשונים שהשתתפו בגמר גראנד סלאם (ילנה ריבאקינה זכתה בשני טורנירי גראנד סלאם בסבב הנשים).

## קריירה
בובליק החל לשחק טניס בגיל ארבע, ואומן על ידי אביו, סטניסלאב. הוא זכה ב-11 טורנירים בסבב הנוער של הפדרציה הבין-לאומית לטניס (ה-ITF), שישה ביחידים וחמישה בזוגות, והגיע למקום ה-19 בדירוג. בשנת 2016 החל להתחרות בסבב הבוגרים תחת דגל רוסיה, וזכה במספר טורנירים מסבב הפיוצ'ר. באותה שנה הוא גם ערך את הופעת הבכורה שלו בטורניר ATP, בטורניר סנט פטרבורג. הישגו הגדול ביותר באותה שנה היה כשניצח את רוברטו באוטיסטה אגוט בשמינית גמר גביע הקרמלין, ובשלב הבא הפסיד בשלוש מערכול לפבלו קרניו בוסטה. באותה שנה עבר לייצג את קזחסטן בסבב כמו טניסאים רבים אחרי דוגמת ילנה ריבאקינה, כיוון שלטענתם התנאים והתמיכה שאיגודי הטניס ברוסיה מספקים הם בלתי אפשריים, בעוד בקזחסטן באמת דואגים להם.

ב-2017 ערך בובליק את הופעת הבכורה שלו בטורניר גראנד סלאם, באליפות אוסטרליה הפתוחה, ואף עלה לסיבוב השני. באותה שנה הוא זכה לראשונה בטורניר צ'אלנג'ר, ובהמשך השנה זכה בטורניר נוסף. באליפות וימבלדון הפסיד בסיבוב הראשון לאנדי מארי. בשנה זו הוא נכנס לראשונה למאייה הראשונה בעולם וסיים את השנה במקום ה-95.

ב-2018 לא זכה בובליק להצלחה גדולה ואף ירד עד למקום ה-200, אך ב-2019 התבסס עוד יותר במאייה הראשונה, ואף הגיע לשני גמרים של טורנירי סבב ה-ATP 250, כשבאחרון הוא אף ניצח את גריגור דימיטרוב וטיילור פריץ. באותה שנה הגיע לסיבוב השלישי באליפות ארצות הברית הפתוחה. את השנה סיים במקום ה-48 בעולם.

ב-2020 העפיל בובליק יחד עם בן ארצו מיכאיל קוקושקין לחצי גמר אליפות אוסטרליה בזוגות. באותה שנה ניצח לראשונה שחקן מעשרת הראשונים בעולם, כשגבר על גאל מונפיס בסיבוב הראשון באליפות צרפת הפתוחה.

ב-2021 העפיל שוב לגמר טורניר 250, באנטליה, לאחר שגבר ברבע הגמר על המדורג עשירי בעולם מתאו ברטיני. בגמר הפסיד לאלכס דה מינור. הוא העפיל לגמר ה-ATP הרביעי שלו בסינגפור, אך גם שם הפסיד, הפעם לאלכסיי פופירין. באותה שנה העפיל לראשונה לרבע גמר טורניר מאסטרס, במיאמי, והפסיד ליאניק סינר. הוא שחזר את ההישג בטורניר מדריד והפסיד ברבע הגמר לקספר רוד. בעקבות כך נכנס לראשונה ל-40 הראשונים בעולם. באותה שנה רשמו הוא ובן ארצו אנדריי גולובב הישג היסטורי כשהיו לנציגי קזחסטן הראשונים שמעפילים לגמר גראנד סלאם, בטורניר הזוגות של אליפות צרפת הפתוחה 2021. הם הפסידו בגמר לזוג הצרפתי ניקולה מאי ופייר-איג ארבר.

בשנת 2022 זכה לראשונה בטורניר בסבב ה-ATP כשגבר על אלכסנדר זברב בגמר טורניר מונפלייה. ניצחון זה היה ניצחונו הראשון על שחקן מחמשת הראשונים בעולם. במשחק ההעפלה למשחקי הגמר של גביע דייוויס 2022 ניצח את קספר רוד ועזר לנבחרתו לנצח 1–3. בהמשך העונה מצבו הידרדר מעט והוא הפסיד בסיבובים המוקדמים של רבים מהטורנירים בהם השתתף ודירוגו ירד מ-33 ל-41. הוא לא זכה באף תואר נוסף באותה שנה, אך לקראת סופה הפך לקזחי השני שרושם מעל 100 ניצחונות בקריירה, אחרי מיכאיל קוקושקין.

בחלק הראשון 2023 לא הצליח בובליק להגיע להישגים משמעותיים, אך מעט לפני טורניר וימבלדון הצליח לזכות לראשונה בקריירה בטורניר מסדרת 500 של סבב ה-ATP, לאחר שגבר על יאניק סינר ברבע הגמר, על אלכסנדר זברב בחצי הגמר ועל אנדריי רובלב בגמר טורניר האלה, והפך לקזחי השני שזוכה בטורניר מסדרה זו, אחרי אנדריי גולובב שזכה בטורניר המבורג ב-2010. בובליק המשיך עם מומנטום הזכייה בטורניר וימבלדון, שם העפיל לראשונה לשמינית הגמר, שם נקם בו רובלב על ההפסד בגמר האלה כשניצח אותו בחמש מערכות.

ב-2024 זכה בובליק בטורניר מונפלייה בפעם השנייה, והעפיל לגמר אליפות דובאי בטניס לאחר שגבר בחצי הגמר על רובלב. בגמר הפסיד לאוגו אומבר. בעקבות העפלתו לשמינית גמר טורניר מדריד עלה בובליק למקום ה-17 בעולם, דירוג שיא חדש. בהמשך העונה חלה ירידה ביכולתו, והוא סיים את השנה במקום ה-33.

עונת 2025 הייתה המוצלחת ביותר בקריירה שלו. הוא העפיל לראשונה לרבע גמר בטורניר גראנד סלאם באליפות צרפת והפסיד ליאניק סינר. לקראת ויבלדון זכה בובליק בטורניר האלה בפעם השנייה בקריירה לאחר שניצח בגמר את דניל מדבדב. בדרך לגמר ניצח את יאניק סינר שדורג אז ראשון בעולם, מה שהיה הניצחון הראשון בקריירה של בובליק על המדורג ראשון. בובליק אמנם הפסיד כבר בסיבוב הראשון בוימבלדון, אך הוא זכה בשלושה טורנירי 250 עד סוף העונה, מה שהעלה את מאזן הזכיות שלו באותה שנה לארבע זכיות, כשרק קרלוס אלקרס זכה ביחתר טורנירים ב-2025. באליפות ארצות הברית הגיע לשמינית הגמר והפסיד לסינר. את השנה סיים בובליק בדירוג שיא במקום ה-11 בעולם, וכמעט העפיל לגמר ה-ATP.

את עונת 2026 פתח בובליק עם זכייה בטורניר ה-250 של הונג קונג מה שהעלה אותו למקום העשירי בעולם, והוא הפך לקזחי הראשון אי פעם שנכנס לעשרת הראשונים בדירוג ה-ATP. באליפות אוסטרליה הפסיד בשמינית הגמר לאלכס דה מינור.

## קישורים חיצוניים

## הערות שוליים

קטגוריה:ספורטאים קזחים
קטגוריה:טניסאים רוסים
קטגוריה:קזחים שנולדו במאה ה-20
קטגוריה:רוסים שנולדו ב-1997